《家食遇歉有饭不足之忧妻孥》
宋代·王十朋

渊明事高尚，瓶中缺储粟。鲁公凛名节，乞米给饘粥。

广文富才名，官冷饭不足。少陵老风骚，橡栗拾山谷。

嗟予何为者，处世真碌碌。谋生一何拙，甔石无储蓄。

三年两去国，囊橐罄水陆。还家索租苗，不了腊与伏。

前秋遭飓风，摧折数间屋。今年丁大侵破甑尘可掬。

绝粮瘦百指，告籴走群仆。乡邻苟不救，定恐填沟渎。

家藏千卷书，父子忍饥读。一字不堪煮，何以充我腹。

细君笑谓我，子命难食肉。去岁官台省，侥倖食君禄。

有口不三缄，月奏知几牍。圣主倘不容，宁免远窜逐。

归来固已幸，富贵非尔福。东皋二顷田，得雨尚可谷。

子耕我当耘，固穷待秋熟。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。